Nos magister Gererdus, officialis curie Lugdunensis, notum facimus universis presentes litteras inspecturis, quod dominus Villelmus de Illins, miles, et domina Guibors, ejus uxor, et dominus Guillelmus de Marçeu, miles, coram Johanne de Duobus Rivis, clerico curie nostre jurato, ad hoc a nobis specialiter destinato, constituti, scientes, prudentes et spontanei et ex certa scientia recognoscunt se tenere in feudum ab abbate et ecclesia Cluniacensi dominium, gardam et juriditionem que ipsi milites et domina habent, ut dicitur, in villa de Salis, et quicquid habent et habere possunt et tenent per se vel per alium in terminis et locis infrascriptis, videlicet Aliailmo sita in via que tendit a villa de Salis apud Blacé, et a dicta ulmo usque ad ulmum de Vitré et a dicta ulmo de Vitré usque ad crucem de Salis, et a dicta cruce usque ad parvam aquam que fluit ad molendinum Guichardi, prepositi de Salis, et a dicto molendino usque ad aquam de Chalarin; et pro ipso feodo debent homagium dicti milites et domina dicti[s] abbati et ecclesie Cluniacensi supradictis, prout hec omnia dicti milites et domina coram nobis confitentur esse vera; ad quod homagium servandum et faciendum dicti milites et domina pro ipso feodo se et suos obligant successores, promittentes coram dicto mandato nostro, per juramentum super sancta Dei euvangelia corporaliter prestitum, contra dictam confessionem vel aliquod de predictis per se vel per alium, facto vel verbo, in juditio vel extra aliquatenus de cetero non venire, nec alicui volenti consentire in aliquo. Renunciantes in hoc facto ex certa scientia et sub vinculo prestiti juramenti actioni et exceptioni doli et in factum, etc. In quorum omnium testimonium, cum nobis constet de premissis per relationem dicti mandati nostri cui fidem super hoc habemus, ad preces dictorum militum et domine Guibors nobis pro eis per dictum curie nostre juratum relatas, presentibus litteris sigillum nostrum cum sigillis dictorum militum duximus apponendum. Nos vero, Guillelmus de Illins et Guillelmus de Marceu, milites predicti, coram dicto Johanne de Duobus Rivis, clerico, ad hoc a dicto domino officiali specialiter destinato, confitentes universa et singula supradicta esse vera et ea per juramentum attendere promittentes, presentibus litteris sigilla nostra una cum sigillo dicti domini officialis apponimus in testimonium veritatis omnium premissorum. Datum anno Domini Mº CCº LXº quarto, mense maii.